钦定古今图书集成/历象汇编/庶征典/第151卷
## 钦定古今图书集成/历象汇编/庶征典/第151卷

| 钦定古今图书集成 历象汇编 第一百五十一卷 |

| |

第一百五十一卷《目录》。

梦部·纪事六

《庶征典》第一百五十一卷。

《金史五行志》：初，金之兴，平定诸部，屡有祯异，故世祖
每与敌战，尝以梦寐卜其胜负。乌春兵至苏速海甸，
世祖曰：“予夙昔有异梦，不可亲战，若左军有力战者
当克。”继而与肃宗等击之，敌大败。

《太祖本纪》：康宗梦逐狼，屡发不能中，太祖前射中之。
旦日，以所梦问僚佐，众曰：“吉。兄不能得而弟得之之
兆也。”是岁康宗即世，太祖袭位。

《宗室传》：“斡带，太祖母弟。太祖昼寝于来流水旁，梦斡
带之场圃火，禾尽焚，不可扑灭。觉而深念之，以为忧。
是时斡带已寝疾，太祖至，闻之，过家门不下马，径至
斡带所问疾。未几，薨。”

《韩企先传》：“企先为尚书右丞相，召至上京，入见太宗
甚惊异曰：‘朕畴昔尝梦此人，今果见之’。”

《显宗孝懿皇后徒单氏传》：“后以皇统七年生于辽阳，
母梦神人授以宝珠，光焰满室，既寤而生，红光烛于
庭。”

《张万公传》：万公字良辅，东平东阿人也。幼聪悟，喜读
书。父弥学，梦至一室。榜曰“张万相公读书堂。”已而万
公生。因以名焉。

《黄久约传》：久约父胜，通判济州。母刘氏，尚书右丞长
言之妹。一夕梦鼠衔明珠寤而久约生，岁寔在子也。
《张元素传》：“元素字絜古，易州人。八岁试童子举，二十
七试经义进士，犯庙讳下第乃去。学医无所知名。夜
梦有人用大斧长凿，凿心开窍，纳书数卷于其中，自
是洞彻其术。”

《续夷坚志》：康伯禄、李钦叔，壬辰冬十二月行部河中，
先城未破。一日，康与钦叔求梦于其神，伯禄梦城隍
破，争船落水中，为一锦衣美妇援出，满眼皆桃花。钦
叔梦人与桃符二，上写“宜入新年，长命富贵。”明日城
陷，伯禄争船不得上，落水死。李得船走陕县，三四日
改岁，杨正卿令人送桃符，所书如梦云。

清河王博，以裁缝为业，年三十七岁。一日，诣聊城何
道士言丁酉初春，醉卧一桃园中，忽梦一神人，被金
甲执戟至其旁，蹴之使起。王问何为，神曰：“吾为尔送
尾来。”自后觉尻骨痛痒，数日生一尾，指许大如羊，退
毛尾骨然，欲勒去，痛贯心髓，灸之亦然。因自言不孝
于母，使至饥饿，故受此报。与人观看则痛庠少止，否
则不可耐也。因问何求疗。无所措手乃去。今在新店
住。

张状元甫唱第前，梦人以物易其首，手自扪之，乃玉
也。初甚恶之，继有是应。《闫子秀笔》记此事。

《金史仆散端传》：“妇人阿鲁不嫁为武卫军士，妻生二
女而寡。常托梦中言以惑众，颇有验。或以为神，乃自
言梦中屡见白头老父，指其二女曰：‘皆有福人也，若
侍掖庭，必得皇嗣’。”是时章宗在位久，皇子未立，端请
纳之，章宗从之。既而京师久不雨，阿鲁不复梦见白
头老父，使之祈雨，三日必大澍，足，过三日雨不降。章
宗疑其诞妄，下有司鞫问。阿鲁不引伏，诏让端曰：“昔
者所奏，今其若何？后人谓朕信其妖妄，寔由卿启其
端倪，郁于予怀，念之难置。其循省于往咎，思补于将
来，恪整乃心，式副朕意。”端上表待罪，诏释不问。
《续夷坚志》：泰安初，高子约、耿君嗣、闫子秀、王子正考
试平阳举子万人，主司有梦绯衣人来谢谒者。明旦
试题下，以语同官，俄群鹤旋舞至公楼上，良久不去。
主司命胥吏揭榜，大书示众云：“今场状元出自河东，
当举府题‘圣人’。”有金城解魁宋可封，泽州省题“俭德
化民”，家给之。本省魁孙当时御题“获承休德，不遑康
宁”，状元王纲，平阳三元者果皆河东云。

《金史宣宗皇后王氏传》：皇后王氏，中都人，明惠皇后
妹也。其父微时，尝梦二玉梳化为月，已而生二后、王
氏姊妹受封之日，大风昏霾，黄气充塞天地。已而后
梦丐者数万踵其后，心甚恶之。占者曰：“后者，天下之
母也。百姓贫窭，将谁诉焉？”后遂敕有司，京城设粥与
冰药。及壬辰、癸巳岁，河南饥馑。大元兵围汴，加以大
疫，汴城之民，死者百万馀，后皆目睹焉。

《续夷坚志》：吕内翰造，字子成，未第时，梦金龙蜿蜒自
天而下，攫而食之。是岁经义魁南省，词赋继擢殿元。
阁门请诗，有“状头家世传三叶，天下科名占两魁。”谓
其大父延嗣、父忠嗣与子成俱状元也。

参知政事魏子平，嗜食鱼，厨人养鱼百馀头，以给常膳。忽梦群鱼集其身，挥斥不去。复梦为鱼所鲠，痛不
能出，闷乱久之乃寤。自是不食鱼。

胥莘尝梦太山神告之曰：“敬我无福，慢我无殃，当行
善道家事。”久，常每以此语人，事见《家传》。

京师法云寺僧律诗失明数年，梦中有人授一方，治
内外障阻，但神水在者，皆可疗焉。蔓菁子二两，枸杞、
蒺藜、甘菊、荆芥穗各一两，当归、地黄、川芎、赤芍药、防
风各一两五钱，十味末之，水面糊丸如桐子大。空腹
食前温水下三十丸。僧服之目复明，因目曰“梦灵丸”
云。

宁海昆仑山石落村刘氏，富于财。尝于海滨得百尺
鱼，取骨为梁，构大屋，名曰鲤堂。堂前一槐，荫蔽数亩，
世所罕见。刘复梦女官自称麻姑，问刘乞槐树修庙，
刘梦中甚难之，既而曰：“庙去此数里，何缘得去？”即漫
许之。及寤，异其事，然亦不之信也。后数十日，风雨大
作，昏晦如夜。人家知有变，皆入室潜遁。须臾开霁，唯
失刘氏槐所在。人相与求之麻姑庙，此树已卧庙前
矣。

《元史杨奂传》：“奂字焕然，乾州奉天人。母尝梦东南日
光射其身，旁一神人以笔授之。已而奂生，其父以为
文明之象，因名之曰奂。”

《李昶传》：“昶字士都，东平须城人。父世弼，从外家受孙
明复《春秋》，得其宗旨。金贞祐初，三赴廷试不第，推恩
授彭城簿，志悒郁不乐，遂复求试。一夕梦在李彦榜
下及第，阅计偕之士无之。时昶年十六，已能为程文，
乃更其名曰彦。兴定二年，父子廷试，昶果以《春秋》中
第二甲第二人，世弼第三甲第三人，父子褒贬各异”，
时人以比向、歆。

《达礼麻识理传》，“达礼麻识理除知枢密院事、大抚军
院事。”初，大抚军院之立，皇太子用完者帖木儿、答尔
麻、帖林沙、伯颜帖木儿、李国凤等计，专以备御扩廓
帖木儿。既而政权不一，事务益乖，各复引去。而达礼
麻识理之至，事且无可为者。达礼麻识理之卒也，先
一夕，怯薛官哈剌章者，阿儿剌氏，阿鲁图孙也，夜梦
太祖召见，语之曰：“我以勤劳取天下，以传于妥欢帖
睦尔，而爱猷识礼达腊不克肖似，废坏我家法。苟不
即改图，天命不可保矣。尔吾功臣之后，且诚实，故召
汝语汝明旦亟以我言告而主及爱猷识理达腊，汝
不以告，吾即殛汝。告而不改，则吾他有处之。达礼麻
识理其人，庶几识事宜者，然知而不言，将焉用之？吾
其先殛之矣。”明旦哈剌章入见帝，具以梦告。帝令以
告皇太子，比出，则达礼麻识理已无疾而卒矣。
《辍耕录》：世皇取江南，大军次黄河，苦乏舟楫，夜梦一
老叟曰：“陛下欲渡河，当随我来。”引至一所，指曰：“此即
是已。”帝遂以物标识之，乃觉历历可记。明日循行河
浒，寻梦中所见处，果是。方惊顾问，忽有人进曰：“此间
水浅可渡。”时帝征梦中语，因谓“汝能先涉否？”其人乃
行。大军自后从之，无一不济。帝欲重旌其功，对曰：“富
与贵悉非所愿，但得自在足矣。”遂封为答剌罕，与五
品印，拨三百户以食之。今其子孙尚有存者。此事杨
元诚《太史》所云。

平山会道观主邓山房道枢，绵州人。在宋季为道士
时，斋法已精，际遇理度两朝。一日，谢后遣巨珰召至
内后门，泣降德音，且令其责军令状，使无他泄。后谓
曰：“吾昨夜梦见济王，怒甚，以为吾且将兵由独松关
入，灭汝社稷矣。吾此梦颇可怪，汝可就南高峰顶为
《誊心章》，哀告上帝。”已而黄头先锋斩关而来。宋亡后，
邓遂筑今观。

《元史吴澄传》：“澄生前一夕，乡父老见异气降其家，邻
媪复梦有物蜿蜒降其舍旁池中，旦以告于人而澄
生。”

《刘因传》：“因字梦吉，父述，中统初，左三部尚书刘肃宣
抚真定，辟武邑令，以疾辞归，年四十未有子，叹曰：‘天
果使我无子则已，有子必令读书’。因生之夕，述梦神
人马载一儿至其家曰：‘善养之’。既觉而生，乃名曰骃，
字梦骥。后改今名及字。”

《霏雪录》：虞文靖公集在翰林，一夕梦两朱衣引至一
官府，见其人服王者服，乃孔子也。公跪于陛，孔子曰：
“汝集善为之。”公退至殿陛，一跌而寤。公恐遗忘，口诵
所言，俄而闻扣门甚急，亟起，乃王召议事二使，以马
翼公至承天殿，朝臣及诸学士具集，王曰：“上晏上都，
某欲窃神器，伪使者赍诏且至，卿等在庭何以处？”
众无语。公默省梦中语，乃进曰：“殿下宜即大位。”于是
定计谕中外。初，国玺在上都，乃蜡为天子印章颁诏。
先遣使守古北口，候伪使者杀之，焚其书。此临大事，
决大疑，圣人假梦以坚公之志耳。

明《昭代典则》：扬王姓陈氏，世为维扬人，不知其讳。宋
季隶籍军伍，从张世杰扈从祥兴帝驻南海。至元己
卯春，世杰战败，士卒多溺死。王幸脱死达岸，粮绝，计
无所出。同行者曰：“闻髑髅山有死马，共烹食之，不识

又梦如初。至夜将半，梦中仿佛闻橹声，有衣紫衣者
以杖触王曰：“舟在矣。”王惊，寤身，忽在舟中见旧所事
统领官。时统领已降于元帅，元将畏舟压，凡附舟者
掷弃水中。统领怜王，亟藏之舟板下，日取干糇从板
隙投之，王掬以食。又与王约，渴则以足撼板，张口向
隙受浆。居数日，事将泄，皆徬徨不安。忽飓风撼舟，元
将大恐，遍求祷，祈者不可得。统领知王能巫术，遂白
而出之。王仰天叩齿，若指挥鬼神状，风涛顿息。元将
喜，因饮食之，至通州，送之登岸。王归维扬，居盱眙津
里镇，以巫术行。王无子，生二女，长适季氏，次即皇太
后，晚以季氏长子为后，年九十九岁卒。

《辍耕录》：李恭敏公者，所居在江阴之南门，其门首巷
坊亦题曰“恭敏”，不知当日名坊之义。而七八十年来，
子孙消削，第宅倾圮殆尽，弃遗故址，竟为里豪薛得
昭所吞，土木一新，乡闾健羡。忽有人献谄于薛云：“若
不除去旧坊，终非君家利也。”薛深然之，指数恭敏之
族，尊且长者，惟李唐卿可主其事。乃呼至赠泉百缗，
李欣然撤之。一夕呓语，呻吟甚苦，妻急呼之，觉，问其
故，曰：“我梦见袍笏大官，自云是我祖责以不能世守
其业，又毁其坊，既骂且挞，我负痛叫号，故致此耳。”语
既，暴死莫救。又数年，城毁于兵，薛氏室屋财产悉空，
贫无为计，遂执干役于时贵之家。噫子孙之不肖，强
霸之用心，皆可为后人鉴也。

《归化县志》：“陈有定，邑之明溪市人。家贫，佣于罗姓者，
因失鹅避王氏门外。王梦一猛虎踞门，心知为非常
人，遂妻以女。”

《辍耕录》：松江卫山斋有材誉。时庸医儿孙华孙颇知
嗜学，山斋因奖予之，使得侪于士类。山斋既死，华孙
忽谓人曰：“尝梦天使持黄封小合授吾曰：‘上帝有敕，
以卫山斋声价畀汝’。吾受命谢恩而寤。”故人戏赠以
诗，有“山斋声价黄封合”之句。陆居仁每谓人曰：“吾读
《诗集传》有不安处，思所以易之。”忽若梦寐中见尼父
拱立于前，而呼吾字曰：“陆宅之，朱熹误矣，汝说是也。”
偶与友人之黠者言及此，友人曰：“足下得非禀受素
弱乎？”曰：“何为？”曰：“吾见足下眼目眊眩，又梦寐颠倒，故
知其然也。”居仁惭赧不复辨。客来谈及，拊儿大笑，命
笔识之。

《建宁府志》：“胡致堂夫人翁氏，密州司户揆之女也。生
之前一夕，其祖殿撰梦有通谒者曰：‘吾婺女星也，当
生君家’。翌曰，翁氏生，红光满室，殿撰曰：‘此必清贵而
寿者也’。”长归致堂以妇德闻，见元孙者三，累封太原
宁郡太夫人。

《霏雪录》：杨廉夫先生之母夫人尝梦神人授金钱一
枚，遂娠先生。先生文章事业，为一代伟人，岂偶然哉！
先生卒，钱君思复尝作挽诗云：“生前母应金钱梦，死
后人称铁笛仙。”

《高坡异纂》：杨廉夫题临海王节妇诗曰：“介马驮驮百
里程，青枫后夜血书成。只应刘、阮桃花水，不似巴陵
汉水清。”后廉夫无子，一夕梦一妇人谓曰：“尔知所以
无后乎？”曰：“不知。”妇人曰：“尔忆题王节妇诗乎？尔虽不
能损节妇之名，而心则伤于刻薄，毁谤节义，其罪至
重，故天绝尔。”后廉夫既寤大悔，遂更作诗曰：“天随地
老妾随兵，天地无情妾有情。指血啮开霞峤赤，苔痕
化作雪江清。愿随湘瑟声中死，不逐胡笳拍里生。三
月子规啼断血，秋风无泪写哀铭。”后复梦妇人来谢，
未几果得一子。

太祖高皇帝、皇考仁祖淳皇帝居濠州之锺离东乡。
皇妣淳皇后陈氏尝梦黄冠馈药一丸，煜煜有光，吞
之既觉，口尚异香，遂娠焉。及诞，有红光烛天，照映千
里，观者异之。

《明外史常遇春传》：遇春初从刘聚为盗，察聚终无成，
率所部壮士归太祖于和阳。未至，困卧田间，梦神人
披甲拥盾呼曰：“起起，主君来。”惊寤而太祖适至，即迎
拜。

《衮州府志》：“曹本字子善，滕县人。汉曹褒之后。父思明
尝梦数人以车载箧至，问明曰：‘汝曹某耶’？思明应曰：
‘是也’。其人开箧取人支体与之曰：‘此隶人支体也’。思
明受之。一人后至，谓其人曰：‘曹某当得一侍郎儿，何
故以隶体与之’？其人大惊曰：‘吾忘之。然侍郎皆散尽，
奈何’？后至者顾视箧中良久曰：‘此不一侍郎鼻耶’？遂”
复与之。已而本生天资颖异，志操不群。明初以贡游
太学，官北平布政司都事。洪熙元年，升兵部侍郎。
《前定录》补奉新王文博，名载梦。与刘铸到南昌，经江
西省署，见放乡贡进士榜，谛视之，高悬朱牌十枚，上
书金字，日光炫耀不可读。忽一隶卒前白曰：“第一名
南昌熊谊，汝居第六。”遥呼铸曰：“尔名亦在后。”须臾，有
红英佩刀者十馀人，自省中讙而出，似相逼逐战惊
寤，明发如人言，皆大笑。当是时，大都督朱公镇南昌，
干戈方殷，谓安有贡举之事？后八年，为洪武庚戌，始
设科江西四十名额，南昌占其十十名，中熊谊冠首正符朱牌之数，载却在通榜第六，铸居十九。及试大
廷，载又中第二甲第六名，一一皆验。

《圣君初政记》：皇祖始造钞不就，一夕梦神告，当用秀
才心肝为之寤，思之不得，高后曰：“士子苦心文业，其
文课即心肝也。”祖善曰：“得之矣。”因命取太学积课簿
捣为之，果成。

《明通纪》：洪武元年八月十五日，上夜梦当天两日月
齐出，诸雪杂乱纷飞，倏尔底定。上谓徐达曰：“此梦何
解？”徐达曰：“‘陛下梦两日月齐出，即‘大明’”“明’字。诸雪杂
乱纷飞，即诸贼扰乱我中原。我明命将出师，一鼓而
擒之，即倏尔底定，此吉兆也。”

《明状元事略》：洪武乙丑科丁显字彦伟，福建建阳人，
中榜时年二十八。建阳旧谶：“淮沙圆，出状元。”显应之。
先是，上梦殿前一巨钉缀白丝数缕，悠扬日下，及拆
首卷乃花纶，上以其年少抑之。已而得显卷，以丁与
钉符，而“显”字“日下双丝”，遂首擢。

《湖广通志》：“刘儁，江陵人。父梦天降赤帜，上书‘儁’字。是
夕，儁生会乡里师命名，适与梦符。登洪武乙丑进士，
历升兵部尚书。”

《明外史胡大海传》：“大海尝夜出，两目煜煜有光。既死，
敌兵犯境，军中或梦大海若生时，或睹巨火满野，汹
汹有甲骑声，师出辄大捷。”

《江南通志》：“甘霖字沛之，高淳人。洪武以荐召入，问其
名，曰：‘甘霖。因曰：‘浙江大旱，汝往霖之，授左参政。既至，
夜梦神告曰：‘某地有泉，可济民渴’。旦往，俨若梦境。掘
之，果得大泉。同僚属祈祷，大雨随至’’。”

《湖广通志》：“茹瑺，衡山人。洪武间贡入胄监。上梦一神
伏阶下曰：‘臣南岳神也，来辅陛下’。次日上临太学，见
瑺貌类梦中所见，询之，对曰：‘臣衡山人也’。上异之，擢
承敕郎，历通政使，进都御史、兵部尚书。”

《明外史黄观传》：观妻翁氏投水呕血，石上成小影，阴
雨则见，相传为大士像。僧舁至庵中，翁夫人见梦曰：
“我黄状元妻也。”比明，沃之以水，影愈明，有愁惨状，
名山藏。建文三年正月辛酉，凝命神宝成初，君为太
孙，梦帝致宝焉。既即位，得青玉雪山。二年，齐郊宫夕
梦若有寤，乃命玉人琢为大玺。至是以告天地宗庙，
下诏百官称贺。大宴奉天门，赏四裔朝使。辛未，大祀
南郊。明日，行《庆成礼》，令群臣赋诗颁天下。

建文四年正月，燕王梦厄于平安，有曰马将自西驰，
断安马足。问焉。对曰：“臣莘之神也。”四月，北军断徐饷
道，转攻萧，至小河。燕将陈文桥河冲守之。都督总兵
何福引兵循河而东，遇燕王骑，斩文，夺所守桥。燕将
张武突出林间，与王合，乃击却南军，南军据桥南，北
军据桥北，相持累日。魏国公辉祖来援，阵齐眉山下，
与燕大战，自午至酉，两军相当。辉祖斩燕将斌等十
馀人，还营掘堑，于是南军再捷，北军再败。燕诸将皆
惧，说燕王曰：“军深入矣，暑雨连绵，淮上蒸湿，恐有疾
疫。小河之东，平野多牛羊，二麦将熟。若渡河择地，休
士息马，观衅而动，可持久也。”燕王曰：“兵事有进无退，
胜形成矣，而复谋退，士不怠乎？公等所见拘挛耳。”令
曰：“欲渡河者，恣公等所之。”朱能曰：“诸君勉矣。汉高十
战而九不胜，卒有天下。”盖燕王于是不解甲者数日，
南军树碑相庆也。廷臣有曰：“燕且北矣，京师固不可
无良将。”帝因召辉祖还。何福等无援，乃引兵会平安、
灵壁。平安以六万人为方阵，裹饷护行，燕王遮之。平
安突至，杀北军千馀，矢如雨。燕王麾兵断南军为二，
南军大败。何福出壁，与平安共杀伤北军，北军乃却。
而高煦又以其伏至，王还掩击其后，复大败南军，尽
得其饷。挽福入壁垒门，私令士曰：“旦闻炮三而突围。”
燕王望见之，曰：“南军其遁旦。”使诸军缘壁入之，发炮
三，南军谓其炮也，争开门遁。已，知为北军，皆大乱。平
安、陈晖等三十七人、礼部侍郎陈性善等百五十人
皆见执。燕王谓平安曰：“淝河之战，公马不”鸷“何以遇
我？”曰：“累臣不佞，敢效铅刀。”燕王曰：“壮士！”

《正气纪》《惠宗本纪》：建文四年夏六月，“靖难兵犯阙，帝
与程济、梁良用等九人潜至鬼门，牛景先用铁棒击
之，不奋力而起，随出门，有舟待岸，帝疑之，舟人跪告
曰：‘臣神乐观道士也，即前御赐名王昇是’。帝问曰：‘尔
何之’？对曰：‘昨臣梦皇祖绯衣御奉天门，命两校尉促
臣曰：‘旦日午时，可牵舟抵后湖鬼门，俟出者勿泄，泄
且殛。尔臣故候此’’。”帝讶嗟。

《将乐县志》：陈真拜饶州通判，改安庆，秩满赴京，会成
祖梦二朱衣侍墀下，自云“太守一真一假。”次日同他
府通判陈假引奏，适与梦符俱陞知府。

名山藏。永乐二十二年五月甲申，上梦神一再告曰：
“上帝好生。”旦召问杨荣、金幼孜曰：“何祥也？岂天属意
此寇部属耶？”皆对曰：“陛下除暴安民，亦好生也。或者
火炎昆冈，玉石俱焚，上帝之意，惟陛下详之。”上即命
草敕，使谕其部落曰：“往者阿鲁台穷极，归朕及朕，所
以待之者，尔等所知，朕何负？而比年以来，寇掠我边
鄙，虔刘我蒸庶，谁之过欤朕闲者，以天人之怒，再用率师。当是之时，如徇将士之志，尔等复有馀命。朕体
好生，驱之旷远，兽心不悛，荼毒增甚。今王师之来，罪
止阿鲁台一人。有能顺敬天道，输诚来朝，朕待以恩
礼，仍授官职，听择善地，毋怀疑贰，以遗后悔。”

《嵩阳杂识》：胡忠安公濙生，发白如丝，弥月方黑。生之
夕，母梦一僧持花以遗之，觉而生公，见僧即笑。父问
之，僧答云：“此吾师天池高僧后身也。先师尝示梦，今
生胡氏家，后当显，尔来求我，以一笑为记。”闻者异之。
《名山藏》：宣宗章皇帝生之夕，成祖梦高祖授以大圭，
命曰：“传之子孙，永世其昌。”既数岁，试之事辄剸决称
旨，成祖爱之。仁宗即位，册为皇太子。其春，以南京地
屡震，命往抚治。上旋不豫，既大行宫中，秘不发丧，以
遗命召上，顾臣下稍稍闻上崩。其时汉庶人蓄反谋，
传言将要劫群臣，或请整兵旋，或请出间道。上曰：“君
父在上，天下归心，岂有他虞。”遂传诣京师。六月己亥
朔，至芦沟，既乃闻，绝恸。左右掖听遗诏行哭入宫门，
诣梓宫拜哭，尽哀。颁遗诏天下臣民三劝进。庚戌，即
皇帝位。

《滕县志》：徐义父恭，母陈氏。初，义生时，父梦神授以玉
如意，遂名义。义性孝谨，父母故露宿墓旁，种树辄死。
夜梦父谓之曰：“汝无树，树将自生。”久之，树果生
状元事略商辂与其师洪士直同宿学舍中，辂梦有
提人首三颗授之，觉而语洪，洪曰：“吉梦也。”果三元应
之。

《镇江府志》：正统中，丹阳大疫，令某梦迎诏开读，止一
语曰：“独舍蒋宗海。”醒而异之，令值朔旦往谒文庙，语
之教谕高琏，琏夜亦有是梦，素与宗海善，骇其相符，
令人视之，果汗而苏矣。

《震泽纪闻》：张益土木之难，益以学士从死焉。后四十
馀年，其子某以御史印马于北畿，道经土木，设祭悲
泣。是夜梦其父衣冠如生来曰：“以红沙马与我。”既觉，
甚异也。忽从者来报云：“后队一红沙马毙矣。”始异之。
既归，询之父老，益初从驾骑红沙马云。

《状元事略》：正统丁卯冬，湖广须知官在途，梦开黄榜，
第一名彭时。又京中谣云：“众人知不知，今岁状元是
彭时。”不知何自而起，后果然。廷试前一月，上梦儒释
道三人来见，至揭榜，状元彭时由儒士，榜眼陈鉴幼
曾寓神乐观，探花丘正幼曾为《庆寿寺书记》云：
“景泰甲戌科孙贤字舜卿，河南杞县人。未第先梦金
甲神”人持黄旗插于其门，有“状元”二字。至廷试，果首
擢。

《列朝诗集》：“倪岳字舜咨，上元人。父文禧公谦，奉命祠
北岳。母梦绯衣神人入室生公，遂名岳。公瓌伟秀异，
目光炯炯，望之若神。天顺元年进士，入翰林，为编修，
历侍讲，至学士。弘治中为吏部尚书，赠少保，谥文毅。”
《崇仁县志》：“吴聘君康斋祖逸愚公一夕梦先冢上一
藤盘旋而上，长竟接天。问冢旁老人：‘此名为何’？老人”
答曰：“此攀辕藤也。明日聘君生。”

《明外史孝宗孝康皇后张氏传》：“后母金，梦月入怀而
生后。”

《韩文传》：“文生时，梦紫衣人抱送文彦博至其家，故名
之曰‘文’。”成化初，举进士，除工科给事中。

《明通纪》：“夏原吉，湖广湘阴人。母廖氏，梦三闾大夫降
而生。举动端厚好学，喜怒不形。”

《状元事略》：“成化己丑科张昇字启昭，江西南城人。传
胪前一夕梦登天，两手挈二人头，云‘皆同姓者’。”及开
榜，一甲首为昇，二甲首张燧，三甲首张晓。

成化戊戌科曾彦，每科试辄梦袖中龙头笔一枝，以
手取之，则笔入内弗得。是年梦取此笔出之，文彩焜
燿，俨一龙在手，果状元及第。

《蒹葭杂抄》：太保费文宪公年十六领癸卯乡荐，赴试
礼部，道经吕梁洪，时公从父某为主事，有事于此，一
见公即曰：“吾侄此行不第，当卒业北雍。”公愕然问故，
答曰：“近得一梦，吾见侄在北监领签出馆，签上写‘彭
时’二字：彭公，状元宰相也，吾侄勉之。”已而公果不第，
即入北监读书，专事博洽，以资策学。丁未果状元及
第，官至少师、大学士。计得梦时，彭公尚在，及后彭公
卒于官，谥“文宪。”公以嘉靖乙未再召入阁，亦卒于官，
谥亦如之。二公不但科第禄位偶同，虽考终赐谥如
出一辙，亦异矣。

《铅山县志》：松江张黼尝梦登第在状元前，觉而思曰：
“世岂有科名先状元者，吾殆在孙山之外矣。”及是年
会试，名在十五，费宏名在十六云。又湖广刘良中景
泰丙子乡试，已十赴礼围，潦倒衰白而志益壮。尝梦
神告曰：“汝费宏榜进士也。”凡赴试必遍求天下举子
费宏者久不得，至是相见甚欢。逮廷试，宏果首选，良
中三甲第八，计二人得梦，时宏犹未生也。

《见闻录》：阳明先生之父王海日公，公将生，母孟淑人
梦其姑抱绯衣玉带，一童子授之曰：“妇事吾孝，孙妇
亦事汝孝，吾与若祖丐于上帝，以此孙畀汝，世世荣
华无替。”故公生以今名，兄名荣，以符梦也《明外史襄王赡墡传》：弘治元年，见淑嗣，三年薨，谥曰
简王。子祐材嗣。初见淑梦两黄冠入端礼门，已而祐
材、祐𬃊同月生，皆好道术。宫中多为“雷坛《丁甲像》”，皆
无子。

《汤鼐传》：“寿州知州刘概遗鼐书，侑以金币。御史陈璧
等言：概常馈鼐白金，贻之书，谓夜梦一人骑牛，几堕，
鼐手挽之，得不仆。又见鼐手执五色石，引牛就道，因
解之曰：‘人骑牛为朱，乃国姓。意者国将倾，赖鼐扶之
而引君当道也。鼐、概等自相标榜，诋毁时政，请并逮
治’。”疏上，悉下诏狱，欲尽置之死。刑部尚书何乔新、侍
郎彭韶等持之，外议亦汹汹不平。乃坐“概《妖言》”律斩。
鼐受贿，戍肃州。

《状元事略》：弘治庚戌科钱福幼时，遘奇疾甚殆，其父
山梦人语曰：“乃子吴宽也。”时宽尚困庠舍，然人皆称
其德优学博。山喜曰：“吾儿便不得科第得名，偕吴君
足矣。”宽寻显，而福亦以亚魁、会元、状元，发迹名次，略
不异云。是科徐文靖公溥为会试主考官，梦人馈一
大钱黄牡丹三本，时福有名场屋，同考王鏊以为大
钱之兆，必此人也。独《牡丹》之说未得。杨学士廷和曰：
“此亦福之兆也。”不闻洛阳相君，忠孝家可怜，亦进《姚
黄花》为钱演故事乎？斯人也，高科兆矣，而非端士。已
而果福第一，竟不克终。

《明外史宁献王权传》：“觐钧子宸濠，其母冯针儿，故娼
也。始生靖王，梦蛇啖其室，旦日鸱鸣，恶之，欲不举，母
强举之。”

《状元事略》：弘治九年，朱希周、昆山张安甫在祁州，尝
梦得一状元扁。明日偶因公事出至桥上，适有一木
浮于水面，遍问左右居民，皆莫知所自，就令人取作
扁，自书“明伦堂”三字，寄回昆山学中，以寓期望之意。
乙卯八月朔，希周之叔梦取此扁回家，初意以为乡
贡之兆，后始知其应验在此。

《异林》：闽中仙游县有九仙山，其神灵异，能知人间未
然之事。人或祷请，辄于梦中开示形兆。始虽莫测，事
往而推，无不征验。神道显秘，莫可殚诘。予所最征实
者，吾乡衡山文太守、吴邑都库部、太仓州周二牧，皆
亲详其事，故疏之云。

文太守宗儒分符温州，未期，遣人祈问寿筭。梦者见
一人谓之曰：“往山下当有优人作戏，汝可观之。”梦者
曰：“太守令我祈问寿筭耳。”其人答云：“有孔老人还自
问之。”言讫而去。寻至山下，遇有丹旐引丧而来，果有
群优装著彩衣，蹁跹轝前后鼓乐，导从宾客，无不鲜
盛。梦者前致问云：“今日送葬，当是何人，有何官职，而
若是乎？”答者曰：“吾乡王太守死，今当临穴，是以相送
耳。”梦者惊寤，自谓不祥，乃隐此事，不敢陈说，径白太
守云：“蒙遣祈问，一无答，但令问孔老人，当自知之。”太
守即便搜访，果有此人，昨被差遣，将一大木付匠裁
锯，即召而问之曰：“汝计此合锯几何？”对曰：“已就锯矣。”
曰：“即计木板当得几何？”对曰：“合得五十有六，中腐其
一，数不得全耳。”太守怒曰：“木材如此，何止此数，便可
经营。”复令益之，对曰：“数已定矣，复何及乎？”太守时年
五十有五，闻老人言，不觉惊汗，果及数，乃疽发而卒。
都库部元敬，少贫病不得志。尝识一黄生，闽中人也，
曾游吴门，一日告归，因相语曰：“九仙山在吾境上，其
神多验，子今坎坷，吾当代卜，即见复也。”元敬喜诺，即
具手疏，陈述其意，赠以裹粮。生遂辞去。至祠所焚香
祈祷，具白缘由。梦入一室中，见两壁上倒悬二轴，各
书三大字曰：在何处嵯峨？高生未省谕，沉吟再三。忽
有一人曰：“子何必疑，彼将自知彼来吴中。”具以事白。
元敬不悟，遍访识者，并不详晓。弘治甲寅年，何中丞
鉴来巡抚江南，偶见都文，深蒙奖叹，往往荐扬，自是
知名郡县大夫争相引拔。次年大比，林御史塘即录
送试院。有高士达者，山西人也，为山东武定州学官，
来校文事，阅元敬文，甚加称赏，遂获中选，其梦始著。
然“嵯峨”字义尤未解。或曰二字上并有山文，高本贯
山西，又仕山东，两山字义亦甚明白。何云不解，其征
或然。今何公为南大司马，元敬为库部，其言亦验矣。
周某，闽人也，为常山县学官，仕既不达，又复无子，以
是怏怏求祷于神。即梦一大舟，舟尾上有二人坐，舟
中载一棺，以绳缠缚甚坚。既得此梦，未审云何。或曰：
“舟中著官，当是州官，船尾二人，即是舟子。”始大畅悦，
后果为太仓州二牧，生二子，果如其占矣。

《明外史王守仁传》：“守仁娠十四月而生，祖母梦神人
自云中送儿下，因名云。五岁不能言，异人拊之，更名
守仁，乃言登弘治十二年进士，使治前威宁伯王越
葬。守仁少时，梦越赠之剑。既葬，其子出越所佩剑为
谢，守仁益自喜。”

《无锡县志》：方学始为诸生时，梦人持一桃一梨授之
曰：“二人之命，悬于君手，殊不可解。”后领弘治戊午乡
荐，明年试礼部，给事华昶奏江阴徐经与主师有夤
缘。诏狱验问，华以学同乡厚，乃援以为证。将即讯，道
遇主事黄安甫遗学桃李各一，曰：“事之虚实，系君一言，二人之命，悬于君手矣。”学骤忆前梦，为之竦然。但
黄遗李。而梦则以梨耳。

《莱州府志》：“李时，任丘人。父楘，弘治间为莱州知府，时
来省之，因谒海庙，欲祷卜科第，以诚弗豫，不果。既归，
梦入庙中，得八十签。翌日取签书视之，有‘凤逐鸾飞’
之句。明年壬戌，果登第，选翰林庶吉士，官至大学士。
见《纪梦碑》。”

《杭州府志》：“正德丁卯，海宁张靖之赴省试，其母梦老
人持笔如椽，蘸毫天水缸书孙字于墙上，崇广专堵。
其年靖之领荐，两试春官皆下第。辛未，靖之祷于京
城隍庙，梦登海塘，前有大山，老人指谓曰：‘此昆仑山
也’。”惊寤，取《禹贡》“织皮昆仑”，细研䌷绎，因不复寐。场中
出题，果织皮昆仑也。是年书经举人多为所窘，同乡
杨青者，席舍相近，谓靖之曰：“六题皆得旨，惟《禹贡》一
题不能通。”靖之因为开陈意义，详述注疏，青遂登第，
名在第七录，其文一篇。靖之竟下第，甲戌始登第，名
亦在第七录，文一篇，其年状元乃孙贤也。母氏之梦
验矣。惟织皮之梦，既验而虚，若为杨青设者。然靖之
名第事实，一与青同。鬼神之示人，幻变不可测度，大
抵类然。

《状元事略》：正德戊辰科吕柟字仲木，陕西高陵人。未
总角，辄有志圣贤之学，不为辞章之习。年十四，应试
临潼，贫不能僦，馆宿新丰空舍，夜梦老人自骊山下
谓曰：“‘尔勉学，后当魁天下’。至是果首擢，年三十四。”
《金台纪闻》：鲁司业铎振之，欲乞终养还。戊辰四月中，
即谋之，夜梦悫头骑青羊乃去。占者以为当乙未日
得请，是时六月二十九日得“乙未”，振之屈指以为是
其期也。时禁方严，因循遂过其期。后乙未乃八月三
十日，以为不至是。八月六日已得旨矣，俄为吏部覆
寝。众以前梦不验，振之遂再请旨，从中许之。明日谢
恩，适当八月之乙未，振之公服入直房待漏，众共异
之。

《王艮年谱》：艮年二十九岁。一夕梦天坠压身，万人奔
号求救，先生独奋臂托天而起，见日月列宿失序，又
手自整布如故，万人欢舞拜谢。醒则汗溢如雨，顿然
心体洞彻，万物一体，宇宙在我之念益真切不容已。
自此行住语默，皆在觉中。先生梦后书“正德六年间，
居仁三月半于座右。”时三月望夕，即先生悟入之始。
《状元事略》：闽人刘世扬，会试入京，梦人告之曰：“今年
状元名国裳。”世扬即以国裳易己之字。刘是科登进
士，而状元舒芬，其字则国裳也。

正德辛巳科杨维聪，字达甫，顺天固安人。幼随父和
任长史，在塾读书，每膳具，恒闻耳边呼曰：“状元可食
饭。”及长，在京，梦崇文坊迎金字状元牌来。扣之何往？
曰：“送与固安杨秀才。”觉而自喜，但疑是岁无试期。既
而乙卯乡荐举第一。庚辰连捷礼闱，因武宗南巡，未
暇廷试，至世宗登极，举之，实辛巳岁也。

异林杨中丞一清居京师时，其友王溥，武昌人也，计
偕而来，常同旅舍。礼试已毕，比将撤闱，中丞夜梦入
府院中，左右文书狼藉满案，有一文秩即启视之，乃
试录。展览始末，悉便记忆。既觉，即与溥言曰：“公等成
败，吾已卜矣。”溥戏诘之，具白其故。溥曰：“当有溥名否？”
曰：“无也。”曰：“武昌一郡，当得几人？”曰：“合有二标，一在通
城，一在江夏。”溥曰：“谁为第一？”曰：“当是吴人。”又问其次，
曰：“海南丘公，雅所称赏，是其人也。”溥曰：“颇忆其文乎？”
便了了诵之，一无遗脱。且曰：“曩《论式》唯是一篇，今岁
文场，当有联璧。”溥笑曰：“公言若验，可谓通神。”既而溥
果下第，第一人乃是松陵赵宽廉使，其次即今孙光
禄交，盖丘公门士也。谓二标者，通城刘绍元、江夏许
节，检阅《文录》，得《论》二篇，其他记诵，不爽豕亥，溥大惊
异，知公非常人矣。又明年，溥始登第，寻亦仕为南康
太守。

《见闻录》：平泉陆公会试时，时王公华为太守，王梦见
城隍庭下皆保林善人，问之，名树声。明日召陆公之
外父李秀才问之曰：“汝婿平日何为夜梦如此，可异
也。”李对云：“只是不苟。”已而遂报会榜第一。〈按陆文定公榜姓林
故云保林善人〉

《宁波府志》：“丘𬭼者，正德时为长汀县佐。宸濠之乱，副
使周期雍发汀、漳兵讨贼，𬭼亦在行，为王文成公所
奖。尝白一冤狱，夜梦神人谓己赐汝东厓石词曰：‘为
臣尽忠，为子尽孝，甲子循环，始终大道’。次日忽见道
上有石窿起，命凿之，高尺半，径三尺馀，中有若印，穹
起一寸，方二寸，古色郁然，因自号东厓子。𬭼在官廉”，
无以给归，赀仅载此石还。至今丘氏子孙尚宝守此
石云。

《陜西通志》：朝邑严御史天祥令绛县时，道经傅说祠，
尝入瞻拜。一日复过，属有急，不得入，憩其侧短亭中，
坐见二青衣持檄伏堂下，白云：“傅丞相邀公。”严谢不
往，顾左右赐使者食，左右实无所见，然不敢诘，漫应
曰：“食使者矣。”严乃语二青衣：还报傅公，俟我异日为
御史乃往。言讫而寐，顷之，寤惊告左右以为梦。左右曰：“自未寝时有之，非梦也。”严默然。嘉靖己酉，征拜御
史，居三月病卒。

《无锡县志》：顾承美彦夫少时，梦登一楼，其联有“长笛
一声秋”之句。后以正德乡举官太常典簿，出判河间，
迁宁波同知。登南城楼，忽符其梦之所见，而官亦遂
止于此。

《明外史陆完传》：完尝梦至一山曰“大武。”及抵戊所，有
山如其名，叹曰：“吾戍巳久，定何所逃乎？”竟卒于戍所。
《见闻录》：状元见沧茅公瓒少年时，讲业僧舍，稍倦，梦
神导之帝庭，授公二巨字，文曰“见沧寤。”未解所谓。顷
之，僧过语舍后山壁间故镵宋理宗御书，公令引视，
则所梦二巨字宛如也，遂以为号。

《状元事略》：唐汝楫梦一梅树生于庭前，花娟靓繁盛，
字隐隐见于花办中，曰：“明岁相逢鸡水酌。”次年为己
酉，汝楫中乡试，符其梦云。

王子福藩乡试，初场之日，西南角籍舍五色云起，时
谓必有奇士。既揭晓，中式士谒监察御史曾佩，佩曰：
“今早榜出，吾少假寐，见龚公用卿来访，诸士中必有
廷试大元，继龚而出者矣。”实陈谨先兆云。

诸大绶兄大纲，梦至大坟一区，有衣冠佩玉者自棺
中出，大绶以其背抵之，不解所以。既而侍闻天卿渊
言此梦闻曰：“此地惟吾知之，乃宋状元山阴王佐所
葬也。大绶君其状元乎？背相抵者，前軰后軰之谓也。”
果如所言。

《贵溪县志》：高明再起征闽，自清流归，晓行二十里，梦
树杪旌旗三五对，路旁朱衣三十馀人，一朱衣诣前
告曰：“林大人送至此告别。”觉来未尝留意。夜至皇华
驲，又梦如前，始觉而思之，盖清流有庙，神曰樊侯者，
林大人是樊字也。

《杨斛山集》：六月初八日夜初寐，梦一男子，长身少须，
须间白，呼爵相拜曰：“予王阳明也。数谈论，未尝自言
其所学。”语未毕，忽惊寤予，瞿然曰：“是何先圣先贤来
此以教我乎？或慷慨杀身于此地，如刘忠愍之类者，
相与邂逅于梦寐乎？明早当焚香拜谢之。”俄而屋脊
坠一小砖块于卧旁木板上，声震屋中，守者惊起。初
“九日早辰记。”

初九日，夜梦一庙，中塑伏羲像，所服甚古，杂以洪荒
草服。一人讲《易》十三卦制器尚象之义于庙，问之，乃
程先生也。听有儒士二人。予入狱中四十一月，梦关
义勇武安王与予遇者三，亦有无言时，亦有数相语
时。

《泽州志》：“嘉靖间，郭东为诸生，肄业学舍。夜分就寝，忽
阴风飒然，见数十人拥户而入，各持锋刃向东掊击，
甚至刮肉剔骨，惨痛就死。初疑为盗，既而昏愦无知。
其父母距城十里寝，梦中忽自跃起曰：‘吾子为贼所
杀’。夫妇趋视，城门方启，比至学宫，大声呼东，东惊寤，
父子相抱而泣，邻人聚观，识者知为贵征。后登丙辰”
进士，官太常。寿九十。

《湖广通志》：“高翀，字允升，安陆人。初诞时，母梦旭日堕
怀中。嘉靖壬午举于乡，丙戌成进士，累官至贵州巡
抚。”

《太平清话》：王雅宜病于壬辰，卒于癸巳。临终梦蝴蝶
入袖曰：“吾其已夫！”

《见闻录》：南京徐魏国，鹏举之生也。母夫人先梦一将
军至其第，自言是“岳飞受了三世苦，今日到你家一
受用。”因名之曰鹏举，盖武穆字也。役夫舁之者，咸称
吾家岳爷云。

《莱州府志》：“李学诗，字正夫，平度州人。嘉靖乙酉秋，郡
守李霆梦桃花洞一少年得隽，已而学诗中式，连第
进士。学诗结庐读书处，则桃花洞之麓也。”

《湖广通志》：顾阙年八十有六，忽语子孙，“吾昨夜梦联
云：‘津吏报增三尺水，山人归坐几重云’。”今岁太岁，水
至，吾将逝矣。已而果然。

《陕西通志》：“刘迁字子乔，高陵人。少贫，代兄为更役，宿
县中。县令梦白虎卧锺下，晨起求之，得迁使之业书
试义，奇之，召其兄属曰：‘此必亢而家’。未几，补弟子员。
嘉靖丙申，举于乡，谒选教谕高平，历升崇府左长史。”
《江南通志》：“邵梦麟字道征，滁州人。母范氏梦获麟而
生。嘉靖己未进士，终山东参政。”

《眉公见闻录》：荣襄公袁宗皋为世宗日讲官，敷陈明
鬯，上喜，钦赐公家奴女婢各六人。初，公为长史时，中
酒昼寝，偶梦一美姬扶床跪请曰：“妾备充李白洲下
陈，今愿治相公帷帏。”公惊觉，召黄夫人语，异之。既而
李以党宸濠败，妻孥没入官。至是，公所受赐女婢，李
姬果与焉，则昔梦中人也。

《江南通志》：“周柱，字廷直，丹徒人。少遇相者，言骨贫贱
且夭，柱曰：‘修身以立命，骨相如我何’？未几，举嘉靖乙
卯乡试。读书焦山足未尝人公府。梦帝谓之曰：‘曩！相
者言非妄。顾汝有隐德，以一官酬汝’。”

毕锦，歙人。锦微时，乞梦九鲤湖，得句云：“红叶烧丹火，
青山列画图。”后倅莱州，谒老君庙，见柱联如梦中句以忤严世蕃，投檄归。

《见闻录》：都御史陈公雨庭，讳瓒，常熟人也。为诸生时，
梦一神人语之曰：“君之功名始于西。”又梦一神人语
之曰：“君之功名终于西。”又梦一吏导公至大堂，呼曰：
“与咎繇并。”既病革，乃自解曰：“始于西者永丰，则江西
管也。终于西者司寇，则西省也。与咎繇并者咎繇士
师，吾为之僚也。止矣，吾其逝矣。”未几，公遂卒。

《江南通志》：“陈其诗字汝正，嘉定人。嘉靖甲子举于乡，
由教谕升黄梅令。时大旱，具文祷于泰山，梦神人授
以杯水曰：‘令虔与尔解渴’。质明大雨。”

《列朝诗集》：陈芹字子野，少尝梦入深山中，石梁跨道，
瀑布洒空，洞中二老僧趺坐，周绕木栏以防虎。后游
天台山洞，宛如梦中，木栏犹在。问之上人，云：“老僧化
去久矣。”自是恍然省悟，专精内典。

《状元事略》：罗万化会试时，梦一老人入其舟，揭去会
试封条，易以“第一甲第一名”数字。

隆庆辛未科，张元怍，字子荩，浙江山阴人，所居与“罗
万化”同巷，尝梦携其扁于家，会试时，其祖茔有声，三
日往视之，得金芝六茎，盖先兆云。

孙继皋，字以德，直隶无锡人。始生时，其父梦“前甲戌
状元唐皋”至其家，遂以“继皋”名焉，后亦以是年魁天
下。

《湖广通志》：“万历三年三月，蒲圻西江得古砖一窑。知
县胡其高梦有雷文祥者与谈建城事。亡何，父老于
西江获古砖，上有见梦者姓名，诧为灵异。”

《状元事略》：沈懋学葬其父大参公梦得一联云：“虔其
始必厚其终，循其名当责其实。”廷对遂用此语擢第
一。

万历辛未廷试后，李公廷机梦拜一僧为师。问之，朱
姓也。《福语》呼“无发”为元朱，果第一，李第二。

《永昌府志》：“万历十六年，保山知县尹从淑莅任，吏胥
潜移庙鼓于县尹，实不知。夜梦赤面长髯神索鼓，惊
寤迹之，吏以实对，还鼓于庙。”

二酉委谭大珰、冯保之腹心曰徐爵。爵虽起罪戍，握
士大夫进退权，得罪于宗社为大，然年老多智而好
施，颇不为小民所怨。爵未败半岁前，予闻之客云：“爵
一夕卧，梦一神人，长三四寸，呼爵谓曰：‘尔禄尽矣’。爵
惧而拜，问是何神？曰：‘吾即君身中神耳’。爵曰：‘哀祈免
死。神因教之持斋，可延也’。”爵自是断酒与肉，日奉佛
施棺。予颇异之，复以质姻家史金吾为信然。已而难
作，愈信愈疑为神。既许之延矣，奈何竟不免焉？金吾
为余言：“君不知耶？”爵断肉食三月矣。盖朝贵奉之者。
延爵致酒，谓“公何自苦，信妖梦也。”强之食，爵不得已，
始尝一脔，因遂不守。吁，何其神也！兹事余不先闻，必
谓好奇者傅会其事，今历历若符契然，乌可不纪。或
曰：“爵得罪大，即持斋可遂免乎？”曰：“爵能致神感好善，
一念为之。其走权贵而终死于权贵，天实使之不终
也，于道何疑哉？”

《太仓州志》：吴怡一夕梦两绿衣丈夫桎梏至前，叩头
乞命，怡念是且有当死者。比旦起伺门，见有人腰斧
锯趋而前，问之，曰：“适木客构村中二银杏树，券成往
伐尔。”怡警曰：“木乃有神，偿其值，得不伐。”

《甲乙剩言》：乙未春试前一夕，余忽梦见冕服一人坐
殿上，召余入试。既入则先有一人在坐者，呼之曰易
水生。未几，殿上飞下试目一纸，视之有“晋元帝恭默
思道”七字，翻飞不定。余与易水生争逐之，竟为彼先
得。余努力往𩰚击而觉，为不怡者久之。及入会场，第
一题是司马牛问仁章，始悟所谓晋元帝者，晋姓司
马。元帝是牛，金所生，以二姓合为司马牛也。恭默思
道，是讱言破无意耳，可谓大巧。第易水生，不解所谓，
及揭榜，则汤宾尹第一，盖以易水二字为汤也。然梦
亦愦愦，书法以水从易，音阳，非《易》也。观此则天上主
司，且不识字，何尤于浊世司衡者乎？

《湖广通志》：“舒其志，字元渚，广济人。父贤，内行淳备，事
亲至孝。年四十，梦神赠双璧，始有子。长其心，次即其
志也。登万历乙未会魁。”

《陕西通志》：“姬文引，万历癸卯举人，授滕县令。先是引
膺乡荐，梦一长髯金冠绯袍者呼曰：‘吾与汝同姓，异
日见汝汴桥’。及履任，道泗水，谒季路祠，宛如梦中。其
地则汴桥也。盖季路亦宗姓云。”

《镇江府志》：“万历丙午，金陵乡试，考官韩万象得丹阳
荆本澄卷，极赏之，呈之主司，业已入彀矣。忽欲易以
他卷，韩公争之力，主司两平之，即公堂炷香露祷，如
甲乙射覆射法，本澄遂不得售。得售者，金沙谏垣王
都也。都未撤闱之先，梦登文昌阁，青衣二人抑之不
得前。良久见一美丈夫，有怒容，历阶而下，青衣者不
复拦路”，遂循级而升。后都于韩署中晤荆，宛然梦中
所见也。

《江南通志》：“吴应宾字尚之，方伯一介子。少颖异，母孙
氏梦星入口而生。五岁入塾，日诵千言，十四博览群
书。登万历丙戌进士，授翰林编修汤有光字孟弢，上元人。万历乙卯举人，历瑞州知府。
为政不事苛察，一夕梦郡有火炎，竭诚斋祷。明日阖
郡共见火星南飞，得免于灾。”

《零陵县志》：“桑愈高字道升，零庠生。子日昇领壬午乡
荐。先是壬午元旦，公面不释然者，夜将阑，其子跪以
请曰：‘畴昔之夜，予祷梦以决今岁之大比不协’。”曰：“‘何
以’？曰：‘尔上庠也。余梦揭一榜于零庠，注优劣名，余名
在优中，尔无与也。予是以不释然也。曰：‘吉甚。凡人家
子孙昌大，必由祖父积德所致。翁厕名德行，何吉如
之’’？”公曰：“善。”是岁昇果登科。

《临晋县志》：王司训万基以宿学雅自负。天启丁卯赴
省试时，猗氏县令曹公名暹者，庚戌进士。夜梦乡试
榜发，解元王万基、曹素昧平生，觉而异之，询各役，无
知者，阅宾兴册亦无名，或曰：“此临晋佳士也。”曹窃喜，
遣二役预报吉兆。后竟不第归。是月，其子恭先生至
顺治辛卯举乡试第一，方悟前梦之有因云。

《泰宁县志》：陈九德、九畴、九如兄弟，皆蜚声庠序。德以
兄弟功名卜梦于建邑龙归山，梦神唱曰：“总是凤凰
池上客，阳春一曲和皆难。”对人述梦，莫不共庆。孟后
以入南雍选承仕郎而卒。仲以己卯岁贡，未及廷试
而卒。季游金陵，值国变归而卒。三人功名，总在“皆难”
二字内，但无慧解者耳。

《贤奕编》福建士人李赴省，道经衢州，路旁店客姓翁
者梦土地与言：“明日李秀才来，黄甲人也，宜善待。”果
有姓李者至，相款甚隆。士人问故，曰：“此中土地灵甚
报公明年登黄甲。”其士大喜，夜思：“我向去作官，但妻
不称夫人，当复易之。”土地复谓主人曰：“上帝以此士
人处心不善，便欲弃妻，今失举矣。”其人省回，翁具以
实告，士人惆怅而归。以此知一念初起，鬼神监之矣。
虎苑吴俗好𩰚蟋蟀，用黄金花马为注，里人张生为
之，屡负祷于元坛，元坛张所素奉，夜梦神云：“遣吾黑
虎助尔在北寺门下。”张觉，往寻之，获黑蟋蟀甚大，每
𩰚辄胜，获利甚丰，久之乃死。